CELEX: 32014D0921
Language: ro
Date: 2014-12-16 00:00:00
Title: 2014/921/UE: Decizie de punere în aplicare a Consiliului din 16 decembrie 2014 de autorizare a Croației să aplice o scutire de la plata taxelor pentru motorina utilizată pentru operarea utilajelor în deminarea umanitară, în conformitate cu articolul 19 din Directiva 2003/96/CE

18.12.2014   
            
            
               RO
            
            
               Jurnalul Oficial al Uniunii Europene
            
            
               L 363/150
            
         DECIZIE DE PUNERE ÎN APLICARE A CONSILIULUI
   din 16 decembrie 2014
   de autorizare a Croației să aplice o scutire de la plata taxelor pentru motorina utilizată pentru operarea utilajelor în deminarea umanitară, în conformitate cu articolul 19 din Directiva 2003/96/CE
   
      (2014/921/UE)
   
   CONSILIUL UNIUNII EUROPENE,
   având în vedere Tratatul privind funcționarea Uniunii Europene,
   având în vedere Directiva 2003/96/CE a Consiliului din 27 octombrie 2003 privind restructurarea cadrului comunitar de impozitare a produselor energetice și a electricității (1), în special articolul 19,
   având în vedere propunerea Comisiei Europene,
   întrucât:
   
               (1)
            
            
               Prin scrisoarea din 8 aprilie 2014, autoritățile croate au solicitat o decizie de autorizare care ar permite Croației să aplice o scutire de la plata taxelor pentru motorina utilizată pentru operarea utilajelor în deminarea umanitară, în conformitate cu articolul 19 din Directiva 2003/96/CE.
            
         
               (2)
            
            
               Prin scutirea de la plata taxelor pe care intenționează să o aplice, Croația are ca scop accelerarea procesului de deminare a restului de zone contaminate cu mine din diferite regiuni. Astfel, măsura ar avea efecte pozitive imediate asupra vieții și sănătății umane din aceste regiuni.
            
         
               (3)
            
            
               Măsura ar trebui limitată la mașinile specifice acreditate, concepute și construite anume pentru curățarea zonelor minate.
            
         
               (4)
            
            
               Măsura ar trebui limitată la zonele contaminate cu mine de pe teritoriul Croației.
            
         
               (5)
            
            
               Măsura ar trebui să se aplice tuturor operatorilor implicați în deminarea umanitară în Croația, astfel că nu se va acorda niciun avantaj economic vreunui anumit operator implicat.
            
         
               (6)
            
            
               În consecință, măsura este acceptabilă pentru funcționarea corectă a pieței interne și nevoia de a asigura o concurență loială. Măsura este compatibilă cu politicile Uniunii din domeniul sănătății, al mediului, al energiei și al transporturilor.
            
         
               (7)
            
            
               Conform articolului 19 alineatul (2) din Directiva 2003/96/CE, fiecare autorizație acordată în temeiul articolului respectiv trebuie să fie strict limitată în timp. Pentru a le oferi operatorilor economici în cauză un grad suficient de certitudine și timpul necesar pentru a finaliza procesul de deminare a zonelor contaminate, autorizația ar trebui acordată pe o perioadă de șase ani.
            
         
               (8)
            
            
               Prezenta decizie nu aduce atingere aplicării normelor Uniunii privind ajutoarele de stat,
            
         ADOPTĂ PREZENTA DECIZIE:
   Articolul 1
   Croația este autorizată să scutească de la plata taxelor motorina utilizată la operarea utilajelor specializate folosite în deminarea umanitară pe teritoriul său. Măsura se limitează la mașinile specifice acreditate, concepute și construite anume pentru curățarea zonelor minate.
   Articolul 2
   Prezenta decizie produce efecte de la data notificării.
   Prezenta decizie expiră după șase ani.
   Articolul 3
   Prezenta decizie se adresează Republicii Croația.
   
      Adoptată la Bruxelles, 16 decembrie 2014.
      
         
            Pentru Consiliu
         
         
            Președintele
         
         S. GOZI
      
   
   
      (1)  JO L 283, 31.10.2003, p. 51.